
Viktige personer i trettisyvende bok

I Elvegaten på Kalvskinnet

Margrete Storsve Bakke – jordmor ved E.C. Dahls fødestiftelse, gift med:

Jonas Bakke – direktør ved E.C. Dahls fødestiftelse

Oline Bakke – Margretes og Jonasʼ datter

Jon Lycke Bakke – Jonasʼ sønn med avdøde Julie Lycke Bakke

 

I Lillegårdsbakken på Nedre Bakklandet

Stella Mathisdatter Storhaug – Bestyrerinne på barneasylet Viktors Minde, Margretes halvsøster. Hun har sønnen Jacob med tidligere skipper Tobias Pettersen og er gift med:

Torbjørn Storhaug – bondesønn fra Verdalen, musiker. Torbjørn er sammen med avdøde Karen Lia Brandt far til:

Maren Lia Storhaug – Peder og Gretes halvsøster

 

På E.C. Dahls fødestiftelse

Bertha Grue – forstanderinne og overjordmor

Ninni Hoff Ibsen – doktor

Elise Rosengren – jordmor

Fanny Bunæs – nyansatt jordmor ved stiftelsens mødrehjem

Anne Vollan – barnepleierske ved stiftelsens pleieavdeling

Clara Robertsen – Jonas Bakkes personlige sekretær

Hans Madsen – grosserer og medlem av bestyrelsen, Jonasʼ venn

 

På politistasjonen i Hornemannsgården

Sigbjørn Enoksen – kriminalbetjent, gift med Hilda

Tom Amundsen – betjent

Bodil Haraldsen – kontordame

 

I Løten

Johan Storsve – distriktslege. Johan er far til Margrete og avdøde Ulrik. Gift med:

Laura Storsve – Margrete og Stellas tante, enke etter Jacob Brandt

Peder og Grete Lia Brandt – Ulriks adoptivbarn, Karen og Andreas Lias barn

Matilde Nes – Laura og Johans hushjelp. Hun har datteren Oline, fjøstaus på Ås

Johanne Krokstibakken Ås – husmannsdatter, gift med storbonden Lars Ås, Margretes ungdomskjæreste. Johanne og Lars har sønnen Lille-Olaus

Øystein Hoel – lensmann i Løten

 

På Ådalsbruk

Claus Bråthen – driftssjef ved Klevfos Cellulose- og Papirfabrik

Hans Iversen – lege tilknyttet Ådalsbruks fabrikker

Magda Nedregård – hushjelp i direktørboligen Maihaugen

Birgitte Bonde – gift med direktøren på Aadalsbrug Jernstøberi og Mekaniske Værksted

Dorothea Brevik (tante Thea) – fagforeningsleder for arbeiderne på Klevfos Cellulose- og Papirfabrik og omsorgsperson for ungene i arbeiderboligene. Hun er mor til:

Syver Brevik – industriarbeider, gift med Petrine. Begge arbeider på papirfabrikken. Sammen har de fem barn, blant annet fire år gamle Simen

Olav Finnstadeie og Truls Bekkengen – tilkallingsvikarer på Klevfos Cellulose- og Papirfabrik

 

I Skottland

Sofie Antonsen alias Liv Thorsen/Lady Helen MacNally – ettersøkt massemorderske, gift med:

Malcolm MacNally – jarlen av Calister, far til:

Archie MacNally – ivrig laksefisker og bekjent av Sofie

Miss Glenda Frances – hushjelp


Slik sluttet forrige bok:

«Nå? Fortell, da.» Grossereren så oppfordrende på ham. «Hva sa De til herr MacNally?»

Jonas svelget og forsøkte så korrekt som mulig å gjenfortelle det han hadde fått høre av kriminalbetjent Enoksen om Sofies oppstandelse fra de døde, husposten hun hadde hatt hos rederfamilien i Kristiansund og hvordan hun hadde kommet seg over Nordsjøen og videre til Inverness i Skottland.

Hans Madsen ristet oppbrakt på hodet. «Jeg vil tippe at Sofie Antonsen antagelig er det farligste kvinnemennesket som Trondhjem by noen gang har fostret,» sa han og kulset. «Og nå er hun i Skottland, var det det De sa, og heter …?»

«Helene Pettersen, og hun har etter sigende nettopp giftet seg med unge Archie MacNallys far.»

«Og kjære vene … Ja, da er han virkelig i trøbbel.»

Han nikket og ga fra seg et bedrøvet sukk. Det var sannelig ikke bare denne jarlen der borte i Skottland som var i trøbbel …

«Men hvorfor så slukøret, direktør?» Grosserer Madsen dyttet til armen hans og rakte ham flasken på nytt. «De er jo dagens helt, De som nettopp har reddet livet til Skottlands rikeste mann.»

«Jeg har rotet meg opp i noe på hjemmebane,» begynte han uten å møte blikket til grosserer Madsen. Alkoholen hadde løsnet på tungebåndet hans, men nå var jo grossereren og han venner fra langt tilbake, så det gjorde kanskje ikke noe? Var det noen han kunne lette sitt hjerte til akkurat nå når han trengte det som mest, så var det Hans Madsen.

«Det kan jeg neppe tenke meg,» sa grossereren og smilte. «De synes jo å ha alt på stell. De har nettopp blitt direktør, og hjemme har De en vakker og klok hustru som snart skal føde Dem et nytt barn.»

«Det bildet De har av meg er slett ikke riktig,» sa Jonas og så fortvilet på ham. «Det har nemlig dukket opp en liten pike på ti år som jeg ikke ante eksisterte. Moren hennes er dødssyk og trygler om at jeg må ta meg av datteren hennes … som også er mitt kjøtt og blod.»


Kapittel 1

«Deres kjøtt og blod, sier De?» Grosserer Hans Madsen så vantro på Jonas. Så kom det et forklaret lys i øynene hans. «Å, sånn, ja. Kvinnen er altså en slektning av Dem, en De ikke kanskje ikke engang visste hadde barn?»

Jonas kjørte fingrene fortvilet gjennom håret. «Det er nok ikke helt sånn. Dessverre. Piken er min biologiske datter.»

Grossereren gispet. «Hva? Men … hvordan kan dette ha seg?»

«Ja, hva skal jeg si?» Han så på Madsen og sukket. «Det er en lang historie, men hvis De har tid, kan jeg betro Dem hvorledes det har seg at jeg ble far mens jeg ennå var student ved det medisinske fakultetet i Kristiania.»

«Tid har jeg så absolutt,» sa grossereren og satte seg bedre til rette på knausen. «Sommernatten er lang og lys, og de der inne savner oss neppe.» Han nikket mot huset bak dem der verandadørene sto på vidt gap. Lyden av glade stemmer og munter allsang kunne høres ut til dem, her de satt og så utover lakseelven og den vakre solnedgangen.

Jonas tok sats. Historien om hvordan lille Emilia hadde blitt unnfanget, var underlig, nærmest bisarr, og han måtte børste støv av vonde minner om en mann som han en gang hadde trodd at han kunne stole på. Etter samtalen med Maja nylig hadde han forstått at Carl Ulrichsen nok en gang hadde dolket ham i ryggen.

«Da jeg begynte å studere ved det medisinske fakultet i Kristiania, ble jeg kjent med en munter og sympatisk ung mann ved navn Carl Ulrichsen. I motsetning til meg, som leide et krypinn hos en temmelig bister og gammel frøken, hadde Carl vært heldig med husverten. Han leide værelse hos et ungt og velstående ektepar, Maja og Severin Brodtkorb. Severin Brodtkorb var noen år eldre enn sin unge hustru og hadde en høy stilling i Utenriksdepartementet, noe som gjorde at han var mye ute og reiste. Maja var følgelig ofte alene og søkte selskap hos sin jevngamle leieboer.»

«Men hva har dette med Dem å gjøre, direktør Bakke?» Madsen fikk en dyp rynke over neseroten. «Ble De også fortrolig med denne Maja Brodtkorb, kanskje?»

Han ristet på hodet. «Vi snakket riktignok sammen ved et par anledninger da jeg besøkte Carl på studenthybelen hans i Brodtkorb-villaen. Hun var søt og hyggelig mot oss begge, på en vennskapelig måte, vel å merke – selv om hun aldri la skjul på at hun levde i et ulykkelig ekteskap med sin Severin.»

«Jeg kan likevel ikke forstå hvordan noen av dere kunne gjøre henne med barn. En gift kvinne?» Grossereren hevet øyenbrynene og så skeptisk på ham.

«Jeg kommer til det nå.» Jonas trakk pusten. «Mot slutten av utdanningsløpet skulle Carl og jeg sammen skrive en semesteroppgave om mikrobiologi, og brukte mange lange kveldstimer på fakultetets laboratorium, der vi studerte forskjellige mikrober og bakterier i mikroskop.»

«Ja ha …» Madsen ga uttrykk for at han holdt på å miste tålmodigheten, og Jonas innså at han snart måtte komme til poenget.

«Det var så mye annet som allerede var skrevet om, og vi ønsket å være litt originale. Så fikk vi en idé om å forske på om det fantes forskjeller i hvor fort sædcellene våre beveget seg. Vi tenkte å skrive en rapport om dette og legge den ved semesteroppgaven. Det er faktisk ganske fascinerende å studere disse ivrige rumpetrollene på nært hold, skal jeg si Dem.» Han skottet på grossereren, som lot til å følge med nå. «Det var jo en smal sak for Carl og meg å skaffe til veie … ehh … prøvematerialet, og en kveld hadde vi utstyrt oss med hvert vårt prøveglass fylt til randen, og var klare til å sette i gang.» Han smilte beklemt ved minnet. «Dessverre fikk vi ikke gjort oss helt ferdige med granskingen av spermiene før laboratoriet og undervisningssalene på universitetet skulle låses for natten. Derfor merket vi prøveglassene behørig med navn og fødselsdato, og oppbevarte dem i kjølerommet på laboratoriet til dagen etter. Men tidlig neste dag hadde vi en samtale med veilederen vår, og han anbefalte å gå bort fra forskningsprosjektet om sædcellenes svømmeegenskaper. Det var visst hakket for kreativt. Så da gjorde vi naturligvis det, og vendte tilbake til bakteriene. Carl lovte meg å destruere glassene med prøvematerialet, så da tenkte ikke jeg mer på det, for begge glassene med spermier forsvant fra kjølelageret. Først siden fikk jeg vite hva som virkelig hendte. Det viste seg at den unge hybelvertinnen hans, altså Maja Brodtkorb, hadde vansker med å bli med barn. Hun var da 22 og hadde vært gift med sin Severin i hele fire år, men ekteskapet forble barnløst.»

«Nå?» Grosserer Madsen hevet øyebrynene. «Men de kunne vel ikke vite hvem av dem som var ufruktbar? Eller om de begge var det?»

«Nei, men Maja hadde en mistanke om at det var ham, og hun ønsket seg så inderlig å bli svanger. Antagelig kjedet hun seg der hun gikk alene rundt i det store, fasjonable huset mens ektemannen var ute og reiste. Jeg vet ikke …» Han slo blikket tenksomt ned. «Carl bestemte seg i alle fall for at han i stedet for å destruere spermiene, ville hjelpe Maja. Han smilte oppgitt. «Carl kunne ha mange fikse påfunn, skjønner De. Han overrakte henne derfor en sprøyte med de edle dråpene fra prøveglasset sitt, slik at hun kunne inseminere seg selv. Jeg er fristet til å tro at om han ikke allerede møtt sin tilkommende, Martha, på den tiden, ville han sikkert ha foreslått å gjøre hybelvertinnen gravid ved hjelp av naturmetoden.»

Det føltes underlig å snakke om Carl Ulrichsen igjen. Han mintes de lykkelige, bekymringsfrie årene de to hadde tilbrakt sammen som unge studenter i hovedstaden, og kunne ikke huske å ha tilbrakt et kjedelig minutt sammen med den muntre og oppfinnsomme studiekameraten.

Carl hadde etter endt utdanning giftet seg med Martha, men samlivet med den kjølige kvinnen samt hundsingen fra den autoritære svigerfaren, legen Hans Peder Olesen, hadde fått ham til å leve et dobbeltliv. Han hadde latt kreativiteten og innfallene få utløp i hemmelighet, og det hadde gått over stokk og stein. Så vidt Jonas visste, satt Carl fremdeles fengslet dømt for mordet på gatetøsen Petrine Persdatter tre år tidligere. Jonas hadde også selv havnet i arresten. Carl hadde nemlig lagt skylden på ham for å ha gjort gatetøsen med barn og deretter tatt livet av henne i et forsøk på å fordrive fosteret hun bar. Hadde det ikke vært for Margrete og venninnen Oda Hansdatters iherdige innsats for å renvaske ham, ville han sikkert ha blitt sittende mye lenger i den nitriste fengselscellen i kjelleren i Hornemannsgården.

«Og hva skjedde? Ble Maja med barn, da?» Hans Madsen kikket nysgjerrig på ham.

«Ja visst,» sa Jonas. «Hun var over seg av lykke og kalte det et mirakel. Men da Majas ektemann Severin Brodtkorb ble fortalt at han skulle bli far, ble han alt annet enn glad. Han hadde nemlig nettopp fått vite av legen sin at han var ufruktbar, en nyhet han ikke hadde rukket å overbringe hustruen.»

«Du store kineser!» utbrøt Madsen. «Og dermed forsto han altså at hustruen hadde bedratt ham?»

Han nikket. «Noe hun på et vis også hadde, i det minste hadde hun i hvert fall lurt ham, for hun fortalte ikke  ektemannen sannheten om unnfangelsen. Da hans ufruktbarhet kom for dagen, forsøkte hun å forklare ham at befruktningen hadde foregått ved inseminasjon. Om han trodde på forklaringen, er ikke godt å si, men det hele endte i alle fall med at Severin Brodtkorb ba om skilsmisse og dro sin vei. Maja satt lamslått tilbake med et barn som ingen mann ville vedkjenne seg, i magen.»

«Hun tok vel kontakt med denne Carl, studiekameraten Deres, igjen, og fortalte ham om fiaskoen?»

«Jo da,» sa han og nikket. «Men ikke før det var gått to år. Da hadde hun nettopp mottatt beskjed om at begge foreldrene, som var på en reise i Indokina, hadde dødd som følge av malaria. Foreldrene til Maja levde nemlig i troen på at Severin var far til vesle Emilia, men hadde forlatt henne til fordel for en annen kvinne. Derfor hadde de stilt trofast opp for datteren og det vesle barnebarnet. Nå som foreldrene var borte, ble Maja plutselig alene i verden med vesle Emilia. Hun bestemte seg derfor for å oppsøke Carl og vise frem resultatet av eksperimentet deres. Kanskje hadde hun håpet at de skulle finne tilbake til vennskapet og fortroligheten de en gang hadde hatt, og sørge for datteren ved å foreslå for Carl at de kunne gifte seg? Det vet jeg neimen ikke …»

Grossereren nikket sakte. «Hvordan tok Carl nyheten om at Maja likevel trengte ham som far til datteren?»

«Det passet ham slett ikke. Carl hadde nettopp giftet seg med Martha, som allerede ventet parets første barn.»

«Så stakkars Maja måtte slukøret vende hjem igjen med uforrettet sak?»

Jonas ristet på hodet. «Det var nok ikke helt slik det foregikk … Hun fikk verden snudd på hodet nok en gang, da hun ble fortalt at Emilia hadde en annen far – nemlig meg.»

Hans Madsen utstøtte en kort latter. «Jeg hadde mistanke om det, ja.»

«Carl forklarte Maja at han hadde fått visse betenkeligheter med å donere sæden sin til henne med tanke på at han allerede som student hadde en kjæreste som han planla å gifte seg og stifte familie med. Han hadde med andre ord fått kalde føtter, så sprøyten hun mottok, inneholdt derfor mine spermier, ikke Carls. Det var jo naturligvis ikke mulig for henne å oppdage.»

«Maken til frekkheter …» Madsen ristet oppbrakt på hodet. «Hva sa Maja til det?»

«Hun ble selvsagt sint på Carl, og temmelig forarget for at han hadde dratt meg, en uskyldig part, inn i forviklingene. Hun betrodde meg her forleden at det faktisk hadde vært lettere å gå videre i livet uten å få vite hvem som egentlig var Emilias far.»

«Men kjære Dem, direktør …,» begynte grosserer Madsen. «Kan De nå være så sikker på at De virkelig er pikens far? Jeg har en fornemmelse av at denne Carl Ulrichsen slett ikke er til å stole på. Hva om han likevel er Emilias far, men ønsket seg ut av forpliktelsene fordi livssituasjonen hans ikke ga ham muligheter til å innrømme farskapet på det tidspunktet da Maja oppsøkte ham?»

Jonas sukket. «Jeg har selvsagt tenkt igjennom alle disse eventualitetene, min venn, og det skal innrømmes at jeg bare har Carls og Majas ord på at Emilia er min datter. Jeg vet riktignok at piken er født ni måneder etter det omtalte eksperimentet i universitetets laboratorium, men Emilia ligner ikke veldig på Carl, som var lys i håret og kort og trinn i kroppen. Maja viste meg nylig et fotografi av datteren, tatt på tiårsdagen hennes, og Emilia er faktisk mer lik meg og søsteren min.»

«Men De kan jo likevel ikke være sikker på at hun er Deres?» Grosserer Madsen så tvilende på ham.

«Nei, det kan jeg ikke,» svarte han og sukket.

Han kastet et blikk utover landskapet rundt dem, som for litt siden hadde lignet et maleri med alle de skarpe fargene. Nå var alt det vakre falmet av kveldsmørket. Hvor lenge hadde Madsen og han sittet her ute og snakket sammen, mon tro?

«Det eneste jeg klarer å tenke på nå, er at vesle Emilia snart blir morløs,» fortsatte han. «Da hjelper det fint lite at jeg bare er 80, og ikke 100 prosent, sikker på at hun er min biologiske datter.» Han slo hjelpeløst ut med hendene. «Maja har ingen familie som kan trå støttende til når hun ikke er mer. Da vil ikke vesle Emilia ha andre enn meg.»

«Jeg håper inderlig at De kan få Deres hustru til å forstå,» sa Madsen og reiste seg. Han dro jakken tettere omkring seg og hutret. «Det er visst ikke blitt høysommer riktig ennå, kjenner jeg. Skal vi trekke inn i varmen igjen til de andre, kanskje?»

Jonas nikket og fulgte etter grossereren gjennom hagen mot verandadøren. Den var lukket inntil nå, og lydene innenfra var mer eller mindre forstummet.

Tankene kvernet i hodet hans. Ville det gjøre Margrete mildere stemt om han avskjediget sekretæren sin, frøken Clara Robertsen, før han fortalte henne om datteren? Ekteskapet deres knaket nok en gang i sammenføyningene, og det var ikke verdt å ta noen sjanser. Skulle han få Margrete til å forstå at han ble nødt til å ta hånd om Emilia når Maja døde, måtte han først gjenvinne tilliten hennes. Det kunne ta litt tid …

En time tidligere, på Castle Calister utenfor Inverness i Skottland

Sofie ble sittende som lamslått i sengen og stirre på den lukkede soveværelsesdøren som hennes nybakte ektemann nettopp hadde lukket bak seg. Så hørte hun nøkkelen i låsen bli vridd om på utsiden og skrittene til Malcolm fjerne seg.

Hun var fanget på jarlens soveværelse! Malcolm hadde avslørt henne, og skrekken for hva han nå ville gjøre, fikk gåsehuden til å nuppe seg over hele kroppen.

Øyeblikket etter var hun ute av sengen og rev til seg Malcolms slåbrok, som lå henslengt over stolen i hjørnet av værelset. Alt hun eide av klær, smykker og penger, befant seg på soveværelset lenger borte i gangen.

Hva ville Malcolm gjøre nå? Ringe politiet? Hun stanset midt på gulvet og lyttet intenst. Var det Malcolm hun hørte snakke i telefonen? Hvor lang tid ville det i så fall gå før det lokale politiet var på plass?

Hun måtte komme seg vekk før politiet rakk å ankomme Calister, og den eneste rømningsveien var ut gjennom vinduet.

Hun saumfor værelset med blikket etter kontanter eller andre ting som ville komme til nytte. Øynene streifet i det samme brudekjolen, det florlette sløret og underskjørtet, som hang på en kleshenger utenpå døren til klesskapet. Det var jo dette hun hadde hatt på seg i sted, da Malcolm hadde ført henne med seg til soveværelset etter at bryllupsmiddagen var fortært.

Silkestoffet i brudekjolen var riktignok av det kostbare slaget, men selve kjolen var altfor stor og klumpete å ha med seg på flukt. Nei, hun fikk nok nøye seg med å ta med underskjørtet og brudesløret. Hun rev til seg begge deler og stappet plaggene innenfor slåbroken.

Blikket søkte mot vinduet, som vendte ut mot hagen. Hun visste at det heldigvis ikke var mer enn omtrent halvannen meter fra vindusåpningen og ned til gressplenen under. Kom hun seg bare ned og ut i hagen, var mye gjort. Så fikk hun løpe alt hun maktet til hun fant et sted å gjemme seg. Hva hun deretter skulle gjøre, ante hun ikke.

På vei over gulvet, streifet hånden hennes den venstre lommen på slåbroken. Det lå noe der, noe tungt. Hun stakk hånden i lommen og løftet opp en rektangulær eske, trukket i sort fløyel og med et bredt, rødt silkebånd rundt. My darling Helen, sto det på det lille gullkantede kortet, som var stukket inn under silkebåndet. Det var Malcolms morgengave til henne.

Hun åpnet lokket på esken med ivrige fingre og utstøtte et gisp da hun fant et perlekjede med en stor, dråpeformet sten. Hun grep rundt stenen med tommel og pekefinger og betraktet den i lyset fra taklampen. Smykkestenen glitret mellom fingertuppene og så ut til å være en diamant. Størrelsen og de mange fasettene fortalte henne at diamanten i så fall måtte være verdt en formue!

Hun skyndte seg å legge perlekjedet på plass i esken, lukket lokket og puttet det tilbake i lommen på slåbroken. Et smil kruset seg på leppene hennes idet hun strakte seg på tå for å åpne haspene på vinduet. Så skulle hun altså likevel ikke måtte forlate Castle Calister helt tomhendt …


bladkompaniet_nylogo.jpg
& Bladkompaniet





cover.jpg
37

e Bladkompaniet









miljofyrtaarn.jpg





